CELEX: 62017TN0458
Language: el
Date: 2017-07-21 00:00:00
Title: Υπόθεση T-458/17: Προσφυγή της 21ης Ιουλίου 2017 — Shindler κ.λπ. κατά Συμβουλίου

16.10.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 347/30
            
         Προσφυγή της 21ης Ιουλίου 2017 — Shindler κ.λπ. κατά Συμβουλίου
   (Υπόθεση T-458/17)
   (2017/C 347/39)
   Γλώσσα διαδικασίας: η γαλλική
   
      Διάδικοι
   
   
      Προσφεύγοντες: Harry Shindler (Porto d’Ascoli, Ιταλία) και 12 λοιποί προσφεύγοντες (εκπρόσωπος: J. Fouchet, δικηγόρος)
   
      Καθού: Συμβούλιο της Ευρωπαϊκής Ένωσης
   
      Αιτήματα
   
   Οι προσφεύγοντες ζητούν από το Γενικό Δικαστήριο:
   
               —
            
            
               να ακυρώσει την απόφαση (ΕΕ, Ευρατόμ), XT 21016/17, και το παράρτημα της αποφάσεως αυτής XT 21016/17, ADD 1 REV 2, της 22ας Μαΐου 2017, του Συμβουλίου της Ευρωπαϊκής Ένωσης, με την οποία παρέχεται εξουσιοδότηση για την έναρξη διαπραγματεύσεων για τη σύναψη συμφωνίας με το Ηνωμένο Βασίλειο της Μεγάλης Βρετανίας και της Βόρειας Ιρλανδίας που καθορίζει τις λεπτομερείς ρυθμίσεις για την αποχώρησή του από την Ευρωπαϊκή Ένωση·
            
         
               —
            
            
               κατά συνέπεια,
               
                           —
                        
                        
                           να καταδικάσει το Συμβούλιο της Ευρωπαϊκής Ένωσης στο σύνολο των δικαστικών εξόδων, συμπεριλαμβανομένης της δικηγορικής αμοιβής ύψους 5 000 ευρώ·
                        
                     
                           —
                        
                        
                           με κάθε επιφύλαξη, και ειδικότερα για την υποβολή από την SCP CORNILLE-POUYANNE, Avocats au Barreau de Bordeaux (δικηγόροι του Δικηγορικού Συλλόγου του Bordeaux), των παρατηρήσεων που θεωρούνται χρήσιμες κατά την επ’ ακροατηρίου συζήτηση που καθορίζεται από το Γενικό Δικαστήριο της Ευρωπαϊκής Ένωσης.
                        
                     
         
      Λόγοι και κύρια επιχειρήματα
   
   Προς στήριξη της προσφυγής τους, οι προσφεύγοντες προβάλλουν δύο λόγους.
   
               1.
            
            
               Ο πρώτος λόγος στηρίζεται στην έλλειψη εξωτερικής νομιμότητας της αποφάσεως (ΕΕ, Ευρατόμ), XT 21016/17, και του παραρτήματος αυτής XT 21016/17, ADD 1 REV 2, της 22ας Μαΐου 2017, του Συμβουλίου της Ευρωπαϊκής Ένωσης, με την οποία παρέχεται εξουσιοδότηση για την έναρξη διαπραγματεύσεων για τη σύναψη συμφωνίας με το Ηνωμένο Βασίλειο της Μεγάλης Βρετανίας και της Βόρειας Ιρλανδίας που καθορίζει τις λεπτομερείς ρυθμίσεις για την αποχώρησή του από την Ευρωπαϊκή Ένωση (στο εξής: προσβαλλόμενη απόφαση). Ο λόγος αυτός περιλαμβάνει δύο σκέλη:
               
                           —
                        
                        
                           Το πρώτο σκέλος στηρίζεται σε παραβίαση της Συνθήκης Ευρατόμ, καθόσον η προσβαλλόμενη απόφαση και το παράρτημά της προβλέπουν την αυτόματη αποχώρηση του Ηνωμένου Βασιλείου από την Ευρωπαϊκή Κοινότητα Ατομικής Ενέργειας, ταυτόχρονα με την αποχώρηση από την Ένωση, χωρίς αυτή να αποτελέσει αντικείμενο ξεχωριστής διαδικασίας διαπραγμάτευσης και αποχώρησης.
                        
                     
                           —
                        
                        
                           Το δεύτερο σκέλος στηρίζεται σε προσβολή της κατανομής αρμοδιοτήτων μεταξύ της Ένωσης και των κρατών μελών, καθόσον η προσβαλλόμενη απόφαση και το παράρτημά της αναθέτουν στην Ένωση μια κατ’ εξαίρεση οριζόντια αρμοδιότητα κατά τις διαπραγματεύσεις για τη σύναψη συμφωνίας για την αποχώρηση του Ηνωμένου Βασιλείου και αποκλείουν τη δυνατότητα συνάψεως μικτής συμφωνίας, με συνέπεια ουδεμία επικύρωση της τελικής συμφωνίας από τα κράτη μέλη να προβλέπεται.
                        
                     
         
               2.
            
            
               Ο δεύτερος λόγος στηρίζεται στην έλλειψη εσωτερικής νομιμότητας της προσβαλλομένης αποφάσεως και περιλαμβάνει τρία σκέλη:
               
                           —
                        
                        
                           Το πρώτο σκέλος στηρίζεται σε παραβίαση της αρχής της ισότητας, στο μέτρο που, με την έκδοση της προσβαλλομένης αποφάσεως και του παραρτήματός της, το καθού δέχθηκε να κινηθεί διαδικασία αποχωρήσεως χωρίς να δοθεί η δυνατότητα στους Ευρωπαίους πολίτες του εξωτερικού να εκφράσουν τις απόψεις τους επί της ενδεχόμενης απώλειας της ευρωπαϊκής ιθαγένειάς τους. Με τον τρόπο αυτό, το δικαίωμα ακροάσεως και εκφράσεως των απόψεών τους στο πλαίσιο μιας εκλογικής διαδικασίας σε ευρωπαϊκό επίπεδο δεν έγινε σεβαστό. Η προσβαλλόμενη απόφαση επικυρώνει, επομένως, την ύπαρξη μιας ομάδας πολιτών δεύτερης κατηγορίας, οι οποίοι στερήθηκαν του δικαιώματός τους ψήφου λόγω του ότι έκαναν χρήση της ελευθερίας κυκλοφορίας και, συνακόλουθα, παραβιάζει την αρχή της ίσης μεταχειρίσεως των πολιτών. Οι προσφεύγοντες φρονούν ότι εισάγεται διάκριση μεταξύ Ευρωπαίων πολιτών λόγω του τόπου κατοικίας τους.
                        
                     
                           —
                        
                        
                           Το δεύτερο σκέλος στηρίζεται σε παράβαση του άρθρου 203 ΣΛΕΕ, καθόσον η προσβαλλόμενη απόφαση προβλέπει την αποχώρηση των Βρετανικών υπερπόντιων χωρών και εδαφών χωρίς να έχει παρασχεθεί στους κατοίκους των χωρών αυτών και εδαφών η δυνατότητα να ψηφίσουν σχετικά με την αποχώρηση από το καθεστώς συνδέσεως το οποίο προβλέπουν οι ευρωπαϊκές Συνθήκες, χωρίς αναφορά στην ειδική διαδικασία του άρθρου 203 ΣΛΕΕ που έχει εφαρμογή επ’ αυτών, με συνέπεια η προσβαλλόμενη απόφαση να θίγει την κατά το άρθρο 199 ΣΛΕΕ ελευθερία εγκαταστάσεως.
                        
                     
                           —
                        
                        
                           Το τρίτο σκέλος στηρίζεται σε παραβίαση των αρχών της ασφάλειας δικαίου και της προστασίας της δικαιολογημένης εμπιστοσύνης, στο μέτρο που οι προσφεύγοντες υποστηρίζουν ότι η έναρξη των διαπραγματεύσεων, με αβέβαιο αποτέλεσμα, για τη σύναψη της συμφωνίας αποχωρήσεως θα έχει σημαντικό αντίκτυπο στους κανόνες που διέπουν τα δικαιώματα τα οποία αυτοί αντλούν από την ευρωπαϊκή ιθαγένεια, παρά το γεγονός ότι αυτοί έχουν δημιουργήσει προσωπικούς και οικογενειακούς δεσμούς σε άλλο κράτος μέλος διά της ασκήσεως του δικαιώματός τους ελεύθερης κυκλοφορίας. Επομένως, η προσβαλλόμενη απόφαση και το παράρτημά της δεν είναι σύμφωνη με την απαίτηση περί προβλεψιμότητας του δικαίου, η οποία απορρέει από τις αρχές της ασφάλειας δικαίου και της προστασίας της δικαιολογημένης εμπιστοσύνης, και προσβάλλει το δικαίωμα σεβασμού της ιδιωτικής και οικογενειακής ζωής.